
          Αθήνα, 2.3.2016

Πανεπιστημίου Αιγαίου

ΘΕΜΑ: Πρόταση άσκησης ομαδικής Αγωγής 

               για την επιδίκαση περικοπεισών αποδοχών

Αξιότιμες Κυρίες και Κύριοι,

Το γραφείο μας συστάθηκε το έτος 2006 με κύριο αντικείμενο εξειδίκευσης το Διοικητικό Δίκαιο και συγκεκριμένα την αντιμετώπιση των πάσης φύσεως διαφορών που προκύπτουν εξ ενεργειών της Διοίκησης και εν γένει του ευρύτερου Δημόσιου τομέα.

Στα πλαίσια αυτά το γραφείο μας χειρίστηκε, μεταξύ άλλων και, πλήθος υποθέσεων που αφορούσαν στη μη νόμιμη περικοπή των αποδοχών διάφορων επαγγελματικών ομάδων από το Ελληνικό Δημόσιο.

Στην ως άνω κατηγορία διαφορών εντάσσεται η κριθείσα υπό του Συμβουλίου της Επικρατείας ως αντισυνταγματική περικοπή των αποδοχών των μελών ΔΕΠ των ΑΕΙ (υπ΄ αρ. 4741/2014 απόφαση της Ολομέλειας του ΣτΕ), η οποία έλαβε χώρα με το Ν. 4093/2012 και την υπουργική απόφαση με αριθμό 2/83408/0022/2012.

Διά της άνω αποφάσεως, παρέχεται το δικαίωμα στα μέλη ΔΕΠ να διεκδικήσουν δικαστικώς το ποσό εκείνο των αποδοχών τους που περικόπηκε με την εφαρμογή των άνω κανονιστικών πράξεων της Διοίκησης από το χρόνο δημοσίευσης της άνω αποφάσεως του ΣτΕ (29.12.2014) έως και σήμερα (δηλαδή για ολόκληρο το έτος 2015), με εξαίρεση τις περιπτώσεις των ασκηθεισών ήδη και εκκρεμουσών προ της 29.12.2014 αγωγών.

Η παρούσα επιστολή σκοπεί αφενός μεν σε μία κατ΄αρχήν ενημέρωσή σας επί της δικαστικής δυνατότητας διεκδίκησης αποδοχών και αφετέρου στην γνωστοποίηση της οικονομικής μας προτάσεως για την υπό του γραφείου μας ανάληψη της υποθέσεως, η οποία έχει ως ακολούθως:

(α) Προ της καταθέσεως της ομαδικής αγωγής έκαστο ενδιαφερόμενο μέλος ΔΕΠ θα πρέπει να καταβάλει το ποσό των 90 €, για την κάλυψη των δαπανών άσκησης και εκδίκασης της αγωγής.

(β) Σε περίπτωση ευδοκίμησης της αγωγής, έκαστο συμμετέχον μέλος ΔΕΠ θα πρέπει να καταβάλει ποσοστό επί του συνολικού ποσού των αποδοχών που θα επιδικασθεί, ως αμοιβή για την παροχή των υπηρεσιών του γραφείου μας, ως ακολούθως:

- ποσοστό 6% πλέον ΦΠΑ, εάν το σύνολο των μελών που θα συγκεντρωθούν (ως ενάγοντες-ομόδικοι) ανέρχεται έως 50 άτομα

- ποσοστό 5% πλέον ΦΠΑ εάν το σύνολο των μελών που θα συγκεντρωθούν (ως ενάγοντες-ομόδικοι) ανέρχεται έως 100 άτομα

- ποσοστό 4% πλέον ΦΠΑ εάν το σύνολο των μελών που θα συγκεντρωθούν (ως ενάγοντες-ομόδικοι) υπερβαίνει τα 100 άτομα.

Επισημαίνεται ότι, στην άνω πρόταση, αφενός μεν ΔΕΝ περιλαμβάνεται η δαπάνη δικαστικού ενσήμου (ποσοστό 1,2% περίπου επί του αιτούμενου ποσού αποδοχών εφόσον αυτό υπερβαίνει το ποσό των 6.000 € και δη επί του υπερβάλλοντος των 6.000 € ποσού), η οποία τυγχάνει καταβλητέα έως την εκδίκαση της Αγωγής και αφετέρου σε περίπτωση Εφέσεως θα χρεωθούν κεχωρισμένως μόνο τα δικαστικά έξοδα.

Η ως άνω οικονομική πρόταση ισχύει για τις περιπτώσεις συμμετοχής ενδιαφερόμενων μελών στην άσκηση της ομαδικής Αγωγής που θα εκδηλωθούν μέχρι την 15.4.2016. 

Τέλος, σας γνωρίζουμε ότι τα απαιτούμενα, προ της υποβολής της αγωγής, στοιχεία που θα πρέπει να μας προσκομίσετε, εφόσον αποδεχθείτε την οικονομική μας πρόταση, είναι:

(α) Βεβαίωση της οικονομικής υπηρεσίας του Ιδρύματος για κάθε μέλος ΔΕΠ για τις αποδοχές των ετών 2012 και 2015 και

(β) Πράξη χορήγησης χρονοεπιδόματος από την οικονομική υπηρεσία

(γ) Φωτοτυπία ταυτότητας εκάστου μέλους ΔΕΠ

Διευκρινίζεται ότι, μετά την 15.4.2016 και αναλόγως του τελικού αριθμού συμμετοχής των ενδιαφερομένων μελών, θα καταρτιστούν εξουσιοδοτήσεις, περιλαμβάνουσες την εντολή ανάθεσης χειρισμού της υποθέσεως στο γραφείο μας και την οριστική οικονομική συμφωνία με βάση την ανωτέρω πρόταση, για την υπογραφή τους από τους συμμετέχοντες.

Είμεθα στη διάθεσή σας για οιαδήποτε τυχόν πρόσθετη πληροφορία ή διευκρίνιση.

Με τιμή,

Γεώργιος Σπ. Ευσταθόπουλος

